**Mat. 4:19 / Mar. 1:17 / Luk. 5:1-11**

**“Jesus maak sy navolgers vissers van mense.”**

*Andries Burger, GK Pinetown, 02 Junie 2019 – FOKUSMAAND #5*

Kinders **OPNEEM**

“*Gaan na al die nasies toe en maak die mense my dissipels...”* dit is Jesus se duidelike opdrag aan sy kerk, elke gemeente, elke gelowige – ook ek en jy.

Dit is nie moeilik om te verstaan nie – gaan na almal toe en maak hulle leerlinge, navolgers van Jesus. Gaan en doen dit...

 Hoe verbasend is dit dan dat ons reaksie op sy opdrag so uiteenlopend is.

Heelwat gelowiges en kerke gee nie regtig aandag daaraan nie – hulle is te besig om self kerk te wees soos hulle wil, baie fokus so op hulle self dat hulle by niemand anders kom nie.

Daar is gelukkig baie wat wel erns maak met die opdrag. En dit is presies wat ons wil doen.

Ons het verlede jaar begin om elke jaar ŉ maand op ŉ spesifieke onderwerp te fokus met prediking en Bybelstudies wat daarby aanpas.

Ek wou vanjaar se fokusmaand toespits op die uitvoering van ons opdrag om dissipels te maak...

 Wat ons moet doen en hoe ons dit doen...

In my voorbereiding was daar egter veral een teks wat my oortuig dat daar ŉ ander plek is om te begin as by wat ons moet doen...

Voordat jy dink oor doen, moet jy eers wees.

 Om dissipels te maak, moet jy self eers ŉ dissipel wees.

 En daarom was dit toe ons fokus die afgelope maand.

Ek wil nou na daardie teks toe gaan wat my heel aan die begin gegryp het en ek wil 4 vrae vra:

Wat bedoel Jesus met “vissers van mense”?

 Wat moet ons doen?

 Waar moet ons dit doen?

 Wie laat dit gebeur?

**<< Lees Luk. 5:1-11>> <<Mat. 4:18-22>>**

Mat. 4:19 (OAV): ”*19En Hy sê vir hulle: Kom agter My aan, en Ek sal julle vissers van mense maak.”*

Mar. 1:17 (OAV): *”17En Jesus sê vir hulle: Kom agter My aan, en Ek sal maak dat julle vissers van mense word.”*

Jesus het hierdie vier manne nie bloot geroep omdat Hy eensaam was en geselskap wou hê nie. Hy het hulle nie geroep om Hom op te beur nie – allermins...

Reg in die begin roep Hy hulle vir die opdrag wat Hy aan die einde vir hulle gaan gee:

Mar. 16:5, *“Gaan uit, die hele wêreld in, en verkondig die evangelie aan die hele mensdom...”* en

Mat. 28:19, ““*Gaan na al die nasies toe en maak die mense my dissipels, doop hulle ... leer hulle...”*

Dit is wat Jesus bedoel as Hy sê dat hulle vissers van mense sal wees, –

dat hulle die evangelie, die goeie nuus van verlossing in Jesus in die wêreld sal uitgooi soos ŉ visvang net

 en dat mense wat dood is in sonde en oortreding,

 “gevang” word na die ewige hemelse lewe in Christus.

**Wat moes sy dissipels doen, wat moet ons doen?**

 “Volg My!” “Kom agter my aan!” dit is wat hulle moes doen, wat ons steeds moet doen...

 Dit is nie ŉ versoek nie, dit is nie ŉ suggestie of ŉ goeie idee nie,

 dit is ŉ opdrag van die ewige Koning van hemel en aarde.

Maar wat behels dit om Jesus te volg sou jy kon vra?

 Dit is waarop ons die afgelope 4 weke gefokus het.

(Gaan lees/luister gerus na daardie preke op die webblad as jy dit dalk gemis of vergeet het. www.gkpinetown.co.za)

Uit Heb. 10 0ns het gesien hoekom dit moontlik is om God te kan volg en waarheen ons Hom volg:

Jesus het met sy vars geskeurde liggaam ŉ nuwe pad gemaak

waarop gelowiges Hom kan volg na die teenwoordigheid van God,

sodat ons daarom in sekerheid van ons geloof direk tot ons Vader kan nader;

en dat Hy ons oproep om ander gelowiges aan te hits tot goeie dade,

 dat ons nie moet wegbly wanneer die gemeente bymekaar kom nie.

Uit 1 Joh. 4 het ons geleer dat God die bron van alle liefde is

en dat sy liefde duidelik, in vel in been op hierdie stowwerige aarde sigbaar geword het in sy Seun, ons Here Jesus Christus,

wat Hom uit liefde vir ons laat vermoor het sodat elkeen wat in geloof op Hom alleen vertrou, verlos kan word van die ewige doodstraf vir ons selfsugtige, ongehoorsame sonde.

Ons het geleer dat God se liefde in Christus ons vry maak van vrees vir sy dag van oordeel en ook vrymaak van vrese in hierdie lewe.

Verder ook dat sy liefde in ons nou ons liefde vir ander word

sodat sy liefde sigbaar word deur wat ons doen vir ander in die gemeente en in die gemeenskap.

Uit Luk. 10 het ons by Jesus geleer dat ons nie moet vra, “Wie is my naaste?” nie;

ons moet vra, “Wie se naaste is ek?”

En dat soos Hy nie gekom het om te dien,

 ons Hom moet navolg om diensbaar te wees aan almal wat ons pad kruis.

Uit Joh. 14 het Hy ons geleer van Jesus se gehoorsaamheid aan sy Vader,

en dat as ons Hom volg dan moet ons Hom ook in sy gehoorsaamheid volg.

 Hy leer ons dat ons Hom liefhet wanneer ons sy opdragte uitvoer.

Uit wat ons gelees het, kan ons hierdie gehoorsaamheid sien in die optrede van Paulus en Andreas, Jakobus en Johannes – toe Jesus hulle roep en hulle Hom sonder ŉ geaarsel onmiddellik gehoorsaam.

Dit is wat die beteken om Hom te volg –

gehoorsaamheid, sonder ŉ ge-“ja-maar”, sonder voete sleep en omkyk,

 dadelik en met totale oorgawe.

 “Volg My”, sê Jesus, “Kom agter My aan” – ook vir jou en my.

Uit Lukas se weergawe leer ons dat besef van ons sondigheid teenoor Jesus se heiligheid belangrik is wanneer ons Hom volg.

Hy is die heilige van God wat ons donker sondigheid in die lig bring – daar is geen wegsteek by Hom nie.

Maar as jy Hom volg op die nuwe pad wat Hy met sy geskeurde liggaam gemaak het,

 as jy jou bekeer, jou sonde bely – dan vergewe Hy jou;

 dan ontvang jy die troos dat jy nie bang hoef te wees nie –

 nie vir Hom nie, vir niks nie.

Nog ŉ les om te leer oor hoe ons Hom volg is die prys wat dit vra.

Hierdie vier het Hom dadelik gekies bo hulle familie wat hulle by die skuite agterlaat;

 hulle gee hulle werk prys waarmee hulle kos op die tafel sou sit.

Dis wat Jesus later duidelik geleer het,

In Mat. 10:37,38,

 *37“Hy wat sy vader of moeder liewer het as vir My, is nie werd om aan My te behoort nie;*

 *hy wat sy seun of dogter liewer het as vir My, is nie werd om aan My te behoort nie.*

 *38Hy wat nie sy kruis opneem en My volg nie, is nie werd om aan My te behoort nie. “*

En in Luk. 9:23,24,

*23Toe het Hy vir almal gesê: “As iemand agter My aan wil kom, moet hy homself verloën,*

*elke dag sy kruis opneem en My volg,*

 *24want elkeen wat sy lewe wil behou, sal dit verloor,*

 *maar elkeen wat sy lewe om my ontwil verloor, sal dit behou.*

As ek Hóm volg dan beteken dit dat ek nie meer doen wat ék wil nie, maar wat Hý wil;

dat ek nie meer in liefde opoffer net vir die mense wat soos ek is en vir my lief is nie,

maar dat ek myself prysgee vir almal vir wie Hy sy liefde aan die kruis gewys het.

 Selfs al kos dit jou lewe!

Dit is wat ons leer by sy dissipels deur die eeue – dink aan die martelare wat in vuur gesterf het vir hulle geloof in Hom.

Ons sien dit steeds in die vervolgde kerk vandag –

 ag mag ons Jesus tog volg soos hulle Hom volg!?

As ek die gelykenis van die fietse kan neem –

om Jesus te volg moet jy van jou eie fiets afklim en agter op sy fiets klim en

 trap soos hy trap, stop by wie Hy stop, gaan waarheen Hy stuur.

ŉ Laaste opmerking oor hoe ons Hom moet volg –

hoe sal ons weet hoe om Hom te volg, waar sal ons dit leer, by wie sal ons dit leer?

Luister wat sê Jesus in Joh. 14:26, *“... die Trooster, die Heilige Gees, wat die Vader in my Naam sal stuur, Hy sal julle alles leer en sal julle herinner aan alles wat Ek vir julle gesê het.”*

En waar leer en herinner die Heilige Gees ons?

Ja ons het daarby ook al stilgestaan in die afgelope maand –

deur die Bybel – lees dit, dink oor wat jy lees, praat daaroor met ander dissipels wat ook leer, kom luister wanneer die Bybel verduidelik en toegepas word in die erediens,

 gebruik die sakramente,

 en daarby gebed, gebed op jou eie, en gebed saam ander.

Hoor by ander en leer by hulle oor wat die Here wil hê – toets dit net altyd aan die wat die Bybel daaroor leer.

 Om Jesus te volg beteken om elke geleentheid te gebruik om van Hom te leer.

**Goed, maar waar volg ons Hom?**

My een swaer is ŉ kranige visserman.

Jare gelede het die hele familie ŉ paar keer saam langs die Ebeneser dam gaan kamp daar in Magoebaskloof naby Tzaneen. Almal probeer visvang maar sonder sukses, die helfte gee moed op die ander helfte is hardekwas genoeg om nie op te gee nie.

Dit was tot my swaer daar kom... Hy het ŉ ruk hier probeer en toe daar, op die hierdie diepte en op daardie, met hierdie aas en dan daardie – en die uitslag?

“As julle op hierdie plek en op daai diepte ingooi sal hulle byt.”

 En dit was so – maar net vir die wat nog hulle hoeke daar in die water gehad het.

 Jy sien, as jy wil visvang, moet jy vang waar die vis is.

En netso, as jy ŉ visser van mense moet en wil wees, dan moet jy tussen die mense wees wat jy wil vang.

Dit is seker een van ons grootste probleem in die meeste kerke, (ook gereformeerde kerke) – dalk ook in jou lewe soos in myne?

Ons wil ons eenkant weghou van die sondige wêreld en van mense wat nie soos “ons” is nie.

Ons wil net met ander gelowiges te doen hê en dan wonder ons hoekom ons nie nuwe dissipels maak nie.

 Ek wil soos die kinders reageer – Helooo, gelowiges is reeds gevang!

Jesus roep ons wel om Hom te volg na ander gelowiges saam in die gemeente, om hulle op te bou en vir hulle lief te wees, ons moet die natuurlik doen.

 Maar dit is net die begin!

 Sy laaste opdragte voor Hy opgevaar het hemel toe maak dit tog duidelik:

 Mat. 28:19, *“Gaan na al die nasies toe...”*

Mark. 16:5, *“Gaan uit, die hele wêreld in, en verkondig die evangelie aan die hele mensdom.”*

Hand. 1:8, *“julle sal my getuies wees in Jerusalem sowel as die hele Judea en in Samaria en tot in die uithoeke van die wêreld.”*

Is dit nie waar Jesus ook was nie?

Hy bly nie eenkant in sy heiligheid in die hemel nie, Hy gee sy hemelse eer en heerlikheid prys om mense te kom vang hier waar ons sonder hoop in ons sonde ellende was.

En hier onder die son en die maan, in die stof en die reën het Hy hom nie eenkant gehou nie,

Hy eet aan tafel in die huise van sondaars en die tollenaars;

 Hy gesels met ŉ veragte Samaritaanse vrou,

dit is die siekes, melaatses en blindes aan wie Hy sy liefde gegee het in gesondheid en troos,

en uiteindelik gee Hy verlossing vir elkeen wat in erkenning van eie sondige nietigheid Hom in geloof sal aangryp.

Om mense met die evangelie te “vang” moet jy tussen mense kom wat nog gevang moet word.

Al is ons nie meer van die wêreld nie, is ons in die wêreld met ŉ doel –

om God se liefde, sy vrede, sy uitkoms – die goeie nuus van Jesus Christus

 ten toon te stel, dit uit te leef,

 sodat mense Hom sal leer ken by ons in wie Hy is deur sy Gees.

**Wie doen dit? Wie maak sy volgelinge vissers van mense?**

Dit is baie duidelik in die teks – Jesus sê, “Ek, Jesus Christus, sal julle vissers van mense maak. Ek sal maak dat julle vissers van mense word.”

Dit is nie iets wat ons self moet of kan doen nie.

 Ons kan nie eens vis in die water vang nie, wat nog van mense!?

Petrus-hulle was ervare vissermanne, hulle het ŉ lewe waarvan gemaak.

En hulle het die hele nag probeer maar niks gevang nie. Wat weet Jesus, ŉ skrynwerker van visvang moet hy gedink het toe Jesus hulle stuur om weer te gaan probeer.

Maar Jesus wys duidelik wie in beheer is – ook van die vis in die water.

 Jesus laat soveel vis in die nette kom dat dit wil skeur...

Netso is dit Hy wat mense laat vang wanneer ons Hom tussen hulle volg.

Dit is goed dat ons dink en planne maak, dat ons by ander hoor waar en hoe hulle in die wêreld tussen mense leef en werk.

Natuurlik moet ons verhoudings opbou met mense wat nie glo nie, of wat vals glo.

Natuurlik moet ons deelneem in die gemeenskap – by die skool, en die werk, in die gemeenskap by die houtwerkklub en die polisieforum, selfs by die Lions en die Rotary, noem maar op –

ons moet ook buite die gemeente getuies wees, ons moet in die wêreld wys

hoe lyk Jesus se liefde en genade en gehoorsaamheid en diensbaarheid en opoffering en lyding vir die waarheid.

Maar dit is nie ons planne en ons oulikgeid wat mense vang nie.

 Jesus leer dit in Joh. 6:44 dat, “niemand kan kom as die Vader hom nie trek nie”

Wat sal dan ons heel eerste en beste strategie wees as ons getrou wil wees en Jesus se opdrag om dissipels te maak wil uitvoer?

Volg Hom...

 Dadelik, sonder aarseling, sonder omkyk, agter Hom aan in ywerige oorgawe...

Volg Hom deur elke kans te gebruik om meer van Hom en meer by sy mense oor Hom te leer.

Volg Hom in sy liefde, sy gehoorsaamheid, sy diensbaarheid teenoor almal,

volg Hom in selfverloëning, in prysgee van jouself,

 volg Hom in opoffering en in onregverdige lyding.

Volg Hom met vreugde en blydskap omdat Hy jou reeds gevang het,

 Volg Hom omdat Hy jou vry gemaak het van jou sondedood en

 jou reeds die ewige lewe gegee het, ŉ plek in die hemel vir jou gereed maak.

 Volg Hom daar waar die mense is wat Hy nog wil vang.

Volg Hom en Hy sal hulle vang – Hy sal jou ŉ visser van mense maak sodat sy oes vol kan word...

Alles tot sy verheerliking.

 *Amen*